《次韵答俞明逸先生 其三》
明代·郑真

雁鸿将信到芹边，琴佩飘零又十年。带草荒芜通德里，檐花飞洒广文毡。

多惭上客琼琚集，空待家人宝镜圆。何日归来丘壑底，南山有兴赋悠然。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。